CELEX: 32018R0188
Language: sl
Date: 2017-11-21 00:00:00
Title: Delegirana uredba Komisije (EU) 2018/188 z dne 21. novembra 2017 o spremembi Delegirane uredbe (EU) št. 1394/2014 o načrtu za zavržke pri ribolovu nekaterih pelagičnih vrst v jugozahodnih vodah

9.2.2018   
            
            
               SL
            
            
               Uradni list Evropske unije
            
            
               L 36/1
            
         DELEGIRANA UREDBA KOMISIJE (EU) 2018/188
   z dne 21. novembra 2017
   o spremembi Delegirane uredbe (EU) št. 1394/2014 o načrtu za zavržke pri ribolovu nekaterih pelagičnih vrst v jugozahodnih vodah
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe (EU) št. 1380/2013 Evropskega parlamenta in Sveta z dne 11. decembra 2013 o skupni ribiški politiki in o spremembi uredb Sveta (ES) št. 1954/2003 in (ES) št. 1224/2009 ter razveljavitvi uredb Sveta (ES) št. 2371/2002 in (ES) št. 639/2004 ter Sklepa Sveta 2004/585/ES (1) in zlasti člena 15(6) ter člena 18(1) in (3) Uredbe,
   ob upoštevanju naslednjega:
   
               (1)
            
            
               Cilj Uredbe (EU) št. 1380/2013 je postopna odprava zavržkov za ves ribolov v Uniji z uvedbo obveznosti iztovarjanja ulova za vrste, za katere veljajo omejitve ulova.
            
         
               (2)
            
            
               Člen 15(6) Uredbe (EU) št. 1380/2013 pooblašča Komisijo za sprejetje načrtov za zavržke z delegiranim aktom za največ tri leta in z enkratnim podaljšanjem na podlagi skupnih priporočil, ki jih države članice pripravijo po posvetu z zadevnimi svetovalnimi sveti.
            
         
               (3)
            
            
               Delegirana Uredba Komisije (EU) št. 1394/2014 (2) je vzpostavila načrt za zavržke pri ribolovu nekaterih pelagičnih vrst v jugozahodnih vodah, da bi se olajšalo izvajanje obveznosti iztovarjanja z nekaterimi mehanizmi prožnosti.
            
         
               (4)
            
            
               V skladu s členom 15(5)(c)(ii) ta načrt za zavržke določa med drugim nekatere izjeme od obveznosti iztovarjanja celotnega ulova zaradi nesorazmernih stroškov ravnanja z neželenim ulovom za ribolovna orodja, pri katerih neželen ulov ne presega določenega odstotka celotnega letnega ulova za to orodje (izjeme de minimis).
            
         
               (5)
            
            
               V skladu s členom 5 Delegirane uredbe (EU) št. 1394/2014 načrt za zavržke preneha veljati 31. decembra 2017.
            
         
               (6)
            
            
               Belgija, Francija, Nizozemska, Portugalska in Španija imajo neposreden upravljalni interes za ribolov v jugozahodnih vodah. Po posvetovanju s svetovalnim svetom za jugozahodne vode in svetovalnim svetom za pelagične staleže so navedene države članice 2. junija 2017 Komisiji predložile skupno priporočilo.
            
         
               (7)
            
            
               Skupno priporočilo predlaga podaljšanje izjem de minimis v načrtu za zavržke za naslednje revidirane stopnje zavržkov:
               
                           —
                        
                        
                           do največ 6 % v letu 2018 in 5 % v letih 2019 in 2020 celotnega letnega ulova sinjega mola, ulovljenega pri industrijskem ribolovu s pelagičnimi vlečnimi mrežami v razdelku ICES VIII,
                        
                     
                           —
                        
                        
                           do največ 6 % v letu 2018 in 5 % v letih 2019 in 2020 celotnega letnega ulova belega tuna, ulovljenega pri ribolovu velikih pelagičnih vrst s pelagičnimi vlečnimi mrežami za vleko v paru v razdelku ICES VIII,
                        
                     
                           —
                        
                        
                           do največ 4 % v letu 2018, 2019 in 2020 celotnega letnega ulova sardona, skuše in šura pri ribolovu s pelagičnimi vlečnimi mrežami v razdelku ICES VIII,
                        
                     
                           —
                        
                        
                           do največ 4 % v letih 2018, 2019 in 2020 celotnega letnega ulova šura, pisanega šura in skuše ter 1 % v letih 2018, 2019 in 2020 celotnega letnega ulova sardona, ulovljenega pri ribolovu z zaporno plavarico v razdelkih ICES VIII, IX, X in razdelkih CECAF 34.1.1, 34.1.2, 34.2.0.
                        
                     
         
               (8)
            
            
               Za utemeljitev predlaganih izjem de minimis so države članice predložile dokaze o nesorazmernih stroških ravnanja z neželenim ulovom pri ribolovu zadevnih vrst. Dokaze je pregledala delovna skupina strokovnjakov Znanstvenega, tehničnega in gospodarskega odbora za ribištvo (STECF), ki je ugotovila, da skupna priporočila vsebujejo utemeljene dokaze v zvezi z nesorazmernimi stroški ravnanja z neželenim ulovom, ki so bili v nekaterih primerih podprti s kvalitativno oceno stroškov. Ob upoštevanju navedenega in odsotnosti drugačnih znanstvenih podatkov je primerno določiti izjeme de minimis v skladu z odstotnimi deleži, predlaganimi v skupnem priporočilu in na ravneh, ki ne presegajo dovoljenih ravni iz člena 15(1) Uredbe (EU) št. 1380/2013.
            
         
               (9)
            
            
               Člena 2 in 4 Delegirane uredbe (EU) št. 1394/2014 določata izjemo v zvezi z visoko stopnjo preživetja za sardona, šura, pisanega šura in skušo, ulovljenih pri malem ribolovu z zaporno plavarico oziroma za določeno najmanjšo referenčno velikost ohranjanja za sardona. Leta 2014 je STECF ta ukrepa ocenil pozitivno. Komisija meni, da dokazi, na katerih je temeljila ta ocena, ostajajo veljavni za naslednja tri leta. Zato je primerno, da se uporaba teh ukrepov podaljša do leta 2020.
            
         
               (10)
            
            
               Delegirano uredbo (EU) št. 1394/2014 bi bilo zato treba ustrezno spremeniti.
            
         
               (11)
            
            
               Ker ukrepi iz te uredbe neposredno vplivajo na gospodarske dejavnosti, povezane z ribolovno sezono plovil Unije in njenim načrtovanjem, bi morala ta uredba začeti veljati takoj po objavi. Ker se bo načrt za izvržke, ki ga določa Delegirana uredba (EU) št. 1394/2014, iztekel 31. decembra 2017, bi se morala ta uredba uporabljati od 1. januarja 2018 –
            
         SPREJELA NASLEDNJO UREDBO:
   Člen 1
   Delegirana uredba (EU) št. 1394/2014 se spremeni:
   
               (1)
            
            
               Člen 3 se nadomesti z naslednjim:
               „Člen 3
               Izjeme de minimis
               Z odstopanjem od člena 15(1) Uredbe (EU) št. 1380/2013 se lahko zavržejo naslednje količine:
               
                           (a)
                        
                        
                           do največ 6 % v letu 2018 in 5 % v letih 2019 in 2020 celotnega letnega ulova sinjega mola, ulovljenega pri industrijskem ribolovu s pelagičnimi vlečnimi mrežami, katerega ciljna vrsta je sinji mol v razdelku ICES VIII, ki se lovi s pelagičnimi vlečnimi mrežami (OTM) in se predeluje na krovu za proizvodnjo osnove surimija;
                        
                     
                           (b)
                        
                        
                           do največ 6 % v letu 2018 in 5 % v letih 2019 in 2020 celotnega letnega ulova belega tuna, ulovljenega pri ribolovu velikih pelagičnih vrst, katerega ciljna vrsta je beli tun v razdelku ICES VIII, ki se lovi s pelagičnimi vlečnimi mrežami v paru (PTM);
                        
                     
                           (c)
                        
                        
                           do največ 4 % v letih 2018, 2019 in 2020 celotnega letnega ulova sardona, skuše in šura, ulovljenih pri ribolovu s pelagičnimi vlečnimi mrežami, katerega ciljne vrste so sardon, skuša in šur v razdelku ICES VIII, ki se lovijo s pelagičnimi vlečnimi mrežami (OTM);
                        
                     
                           (d)
                        
                        
                           do največ 4 % v letih 2018, 2019 in 2020 celotnega letnega ulova šura, pisanega šura in skuše ter 1 % v letih 2018, 2019 in 2020 celotnega letnega ulova sardona, ulovljenega pri ribolovu, katerega ciljne vrste so šur, pisani šur, skuša in sardon v razdelkih ICES VIII, IX, X in razdelkih CECAF 34.1.1, 34.1.2, 34.2.0, ki se lovijo z zapornimi plavaricami (PS).“
                        
                     
         
               (2)
            
            
               V členu 5 se drugi odstavek nadomesti z naslednjim:
               „Uporablja se od 1. januarja 2015 do 31. decembra 2020.“
            
         Člen 2
   Ta uredba začne veljati dan po objavi v Uradnem listu Evropske unije.
   Uporablja se od 1. januarja 2018.
   
      Ta uredba je v celoti zavezujoča in se neposredno uporablja v vseh državah članicah.
      V Bruslju, 21. novembra 2017
      
         
            Za Komisijo
         
         
            Predsednik
         
         Jean-Claude JUNCKER
      
   
   
      (1)  UL L 354, 28.12.2013, str. 22.
   
      (2)  Delegirana uredba Komisije (EU) št. 1394/2014 z dne 20. oktobra 2014 o načrtu za zavržke pri ribolovu nekaterih pelagičnih vrst v jugozahodnih vodah (UL L 370, 30.12.2014, str. 31).